Hash, kokain og doping - samt større kontantbeløb. Det var det, Nordjyllands Politi fandt i forbindelse med anholdelse af tre unge aalborgensiske mænd på 20-21 år. De tre unge har blandt andet brugt sociale medier til at sælge stoffer. - Salget er foregået på den måde, at man via sms eller telefonopkald har ringet til det oplyste telefonnummer, hvorefter der er aftalt leveringssted, oplyser politikommissær Casper Jacobsen i en pressemeddelelse. - Alle handlerne har været af forskellige kvantum – helt fra små leverancer til de lidt større, siger Casper Jacobsen. Anholdelserne skete på baggrund af en fire uger lang efterforskning. Fokus på onlinehandel Det er fokus på narkohandel via internettet, der har givet afkast i form af formiddagens anholdelse. - Man skal altså heller ikke online vide sig sikker, hvis man handler med stoffer, siger Casper Jacobsen. Nordjyllands Politi understreger, at politiets efterforskning af sagen fortsætter på fuld styrke, og at de mange købere af de ulovlige stoffer kan forvente besøg fra politiets efterforskere. De tre mænd slap for varetægtsfængsling, men sigtelsen mod dem opretholdes.

Opsummering:
Tre personer i starten af tyverne blev onsdag formiddag anholdt i narko-sag. Nordjyllands Politi har beslaglagt hash, kokain og doping i sagen.